
	Republika Hrvatska
	

	Visoki prekršajni sud Republike Hrvatske
	

	Zagreb
	


              Broj: Ppž-6887/2024


U   I M E   R E P U B L I K E     H R V A T S K E

P R E S U D A


	Visoki prekršajni sud Republike Hrvatske u vijeću sastavljenom od sudaca: Renate Popović kao predsjednice vijeća te Davorka Kučana i Drage Klasnića kao članova vijeća, uz sudjelovanje više sudske savjetnice Sanje Klaude kao zapisničarke, u prekršajnom predmetu protiv okrivljenika Antonia Pržina zbog prekršaja iz članka 282. stavak 1 kažnjivog po članku 282. stavak 9. Zakona o sigurnosti prometa na cestama "Narodne novine" broj: 67/08, 48/10, 74/11, 80/13, 158/13, 92/14, 64/15, 108/17, 70/19, 42/20, 85/22, 114/22 i 133/23, odlučujući o žalbi okrivljenika Antonia Pržina podnesenoj protiv presude Općinskog prekršajnog suda u Splitu od 7. lipnja 2024. godine, broj: Pp-3057/202-4, u sjednici vijeća održanoj dana 21. svibnja 2026.

p r e s u d i o   j e

I. Odbija se kao neosnovana žalba okrivljenika Antonia Pržina i potvrđuje pobijana presuda.

II. Temeljem članka 138. stavak 3.c Prekršajnog zakona okrivljenik Antonio Pržina je dužan naknaditi  trošak paušala žalbenog postupka u iznosu od 30,00 eura (trideseteura) u roku od 90 dana od dostave ove presude.


Obrazloženje

1. Presudom suda prvog stupnja okrivljenik je proglašen krivim i izrečena mu je novčana kazna u iznosu od 1.320,00 eura (tisućutristoidvadeseteura) zbog djela prekršaja iz članka 282. stavak 1. kažnjivog po članku 282. stavak 9. Zakona o sigurnosti prometa na cestama, opisanog u izreci.

2. Sud prvog stupnja okrivljeniku je izrekao i zaštitnu mjeru zabrane upravljanja motornim vozilom "B" kategorije u trajanju od 2 (dva) mjeseca u koje vrijeme se okrivljeniku uračunava i vrijeme od 24. veljače 2024. u 21,45 sati kada je okrivljeniku oduzeta vozačka dozvola pa do 25. veljače 2024. kada je okrivljeniku vraćena vozačka dozvola. 

3.  Istom presudom okrivljenik je dužan platiti i troškove postupka u iznosu od 25,00 eura (dvadesetpeteura).


4. Protiv presude suda prvog stupnja okrivljenik je pravodobno podnio žalbu zbog odluke o kazni i zaštitnoj mjeri.

5. Žalitelj predlaže da se zbog navedenih razloga u žalbi, žalba prihvati. 

6. Žalba  nije osnovana.

7. Razmotrivši predmet te ispitujući presudu suda prvog stupnja po službenoj dužnosti u smislu članka 202. stavak 1. Prekršajnog zakona ovaj Sud je utvrdio da sud prvog stupnja nije počinio bitne povrede postupka iz članka 195. stavak 1. točka 6., 7., 9. i 10. Prekršajnog zakona, te da na štetu okrivljenika nije povrijedio odredbe prekršajnog materijalnog prava kao i to da u postupku nije nastupila zastara prekršajnog progona.

8.  Neosnovani su žalbeni navodi okrivljenika kojima traži da mu se izrečena novčana kazna smanji.

9.  Sud prvog stupnja pravilno je okrivljeniku izrekao najmanju novčanu kaznu u iznosu posebnog zakonskog minimuma od 1.320,00 eura koja je temeljem članka 282. stavak 9. Zakona o sigurnosti prometa na cestama propisana u rasponu do 2.650,00 eura, dok prema okolnostima utvrđenim u postupku nisu bile utvrđene naročite olakotne okolnosti na temelju kojih bi u smislu članka 37. stavak 2. i 3. točka 1. Prekršajnog zakona postojale naročite olakotne okolnosti na temelju kojih bi bilo zakonskih osnova za primjenu instituta ublažavanja kazne.

10.  Također su neosnovani i žalbeni navodi okrivljenika kojima traži da mu se odredi plaćanje novčane kazne u obrocima, budući da nisu bili ispunjeni zakonski uvjeti za obročno plaćanje novčane kazne obzirom da prema stanju u spisu nisu bile utvrđene okolnosti vezane za imovinske prilike okrivljenika na temelju kojih bi bilo zakonskog osnova da se okrivljeniku odobri plaćanje novčane kazne u više obroka.

11. Neosnovani su žalbeni navodi okrivljenika da mu je izrečena zaštitna mjera prestroga.

12.  Kako se djelo prekršaja za koje se okrivljenika tereti ubraja u kategoriju najtežih djela prekršaja iz područja sigurnosti prometa na cestama, a prema potvrdi Ministarstva pravosuđa okrivljenik je bio osuđivan kao počinitelj djela prekršaja iz područja sigurnosti prometa na cestama zbog kojih razloga su u smislu članka 58. stavak 1. Prekršajnog zakona postojali opravdani razlozi da se okrivljeniku radi otklanjanja opasnosti da upravljajući motornim vozilom ne ugrozi promet primijeni mu se zaštitna mjera zabrane upravljanja motornim vozilom "B" kategorije u trajanju od 2 mjeseca.

13. Kako je okrivljenik pravomoćnom presudom proglašen krivim i osuđen, a podnositelj žalbe u ovom predmetu je okrivljenik ovaj Sud je cijeneći okolnosti, složenost i trajanja žalbenog postupka okrivljeniku je odredio plaćanje paušala troška  žalbenog postupka u iznosu od 30,00 eura.

 	Zbog iznesenih razloga trebalo je odlučiti kao u izreci.


U Zagrebu 21. svibnja 2026.


	Zapisničar:              
	
	Predsjednica vijeća:


	Sanja Klauda, v.r.       
	
	 Renata Popović,v.r.

	
	
	



Presuda se dostavlja Općinskom prekršajnom sudu Splitu u 4 otpravka: za spis, okrivljenika i tužitelja.

                                                                     Za točnost otpravka – ovlašteni službenik
				          		    Upraviteljica zajedničke sudske pisarnice:

				           		                  Edita Vrkljan	




	



image1.wmf

oleObject1.bin



